3. ลักษณะการประกอบธุรกิจแต่ละสายผลิตภัณฑ์

บริษัท อาดามัส อินคอร์ปอเรชั่น จำกัด (มหาชน) (“บริษัทฯ” หรือ “ADAM”)
ประกอบธุรกิจทางด้านสื่อและการโฆษณาผ่านสื่อรูปแบบใหม่
โดยแต่ละสายผลิตภัณฑ์ดำเนินการผ่านบริษัทย่อย 4 บริษัท คือ บริษัท อาดามัส เวิลด์ จำกัด
(“AW”) บริษัท แอปโซลูท อิมแพค จำกัด (มหาชน) (“AIM”) บริษัท สไมล์ อินเทอร์แอคทีฟ
จำกัด (“SMILE”) และบริษัท เอเซียบิส โซลูชั่น จำกัด (“ASIABIZ”) และบริษัทฯ
ได้มีการลงทุนในบริษัทร่วม 1 บริษัท คือ บริษัท จีจี นิวส์ เนทเวิร์ค จำกัด (“GG”)
และลงทุนในบริษัทที่เกี่ยวข้อง 1 บริษัท คือ บริษัท นิวส์ มัลติมีเดีย จำกัด ซึ่งในปี 2551 ทั้ง 2
บริษัทได้หยุดดำเนินธุรกิจแล้ว ซึ่งบริษัทฯ
ได้ตั้งค่าเผื่อการด้อยค่าของเงินลงทุนไว้เต็มมูลค่าของเงินลงทุนแล้ว บริษัทฯ
ประกอบธุรกิจที่มุ่งเน้นการมีสื่อโฆษณาครบวงจรและครอบคลุมในทุกๆ สื่อที่เป็นรูปแบบใหม่ซึ่งได้แก่
โฆษณา ณ จุดขาย สื่อทางอุปกรณ์สื่อสารเคลื่อนที่ และ สื่อทางอินเทอร์เน็ต

AW ประกอบธุรกิจบริหารกิจกรรมและการส่งเสริมการตลาด การจัดแสดงคอนเสิร์ต
โดยจัดหาศิลปินนักร้องที่มีชื่อเสียงจากต่างประเทศเข้ามาแสดงคอนเสิร์ตในประเทศไทยรวมถึงการจัดกิจกรรมทางการตลาดต่างๆ
ที่ส่งเสริมและสนับสนุนการจัดแสดงคอนเสิร์ต AW ยังเป็นผู้จัดกิจกรรมยูลีกซึ่งเป็นกิจกรรมแข่งขันกีฬา
และประกวดมิสยูลีกระหว่างมหาวิทยาลัยกว่า 30 สถาบัน ส่วน AIM
ดำเนินด้านการให้บริการสื่อโฆษณานอกบ้าน เช่น บริการสื่อโฆษณาในห้างสรรพสินค้า
บริการสื่อโฆษณาระบบดิจิตอล บริการผลิตสื่อโฆษณาและบริการให้เช่าจอภาพ

SMILE
ให้บริการด้านสื่ออุปกรณ์สื่อสารเคลื่อนที่และให้บริการส่งข้อมูลเนื้อหาผ่านสัญญาณโทรศัพท์มือถือ
โดยบริการหลักเป็นการให้บริการโฆษณาผ่านสื่อรูปแบบใหม่ ได้แก่
การบริการจัดการรับและส่งข้อความสั้น (short message service: SMS)
แก่สถานีวิทยุในระบบ เอฟ เอ็ม และ เอ เอ็ม ทั่วประเทศกว่าร้อยสถานี
การดำเนินการเว็บไซต์วิทยุออนไลน์ นอกจากนี้ SMILE
เป็นผู้ให้บริการด้านองค์ประกอบพื้นฐานของระบบอินเทอร์เน็ต คือ บริการเว็บโฮสติ้ง
บริการรับจดโดเมน บริการพัฒนาและบริหารเว็บไซต์
รวมถึงการรับบริหารระบบโครงสร้างพื้นฐานให้กับเว็บขนาดใหญ่หลายแห่งในประเทศ สำหรับ
ASIABIZ ประกอบธุรกิจการจำหน่ายโปรแกรมซอฟท์แวร์สำหรับผู้ประกอบการทั่วไป (ERP)
ซึ่งใช้สำหรับจัดการธุรกิจ และ ได้พัฒนาซอฟท์แวร์สำเร็จรูปสำหรับสำหรับศูนย์บริการรถยนต์ (Auto
Fast)

3.1 ธุรกิจบริหารกิจกรรมและการส่งเสริมการตลาด (Event Marketing)

ลักษณะของผลิตภัณฑ์หรือบริการ

บริษัท อาดามัส เวิลด์ จำกัด (“AW”) ได้เริ่มดำเนินการจดทะเบียนนิติบุคคลประเภทบริษัทจำกัด
เมื่อวันที่ 16 ธันวาคม 2540 ในนาม บริษัท อาร์แอนด์ที มีเดีย จำกัด ทุนจดทะเบียนเริ่มแรก 1
ล้านบาท
โดยประกอบธุรกิจให้บริการเป็นตัวแทนขายสื่อโฆษณาทุกประเภทและให้บริการผลิตสื่อโฆษณาประชาสัมพันธ์
รวมทั้งรับจ้างผลิตรายการทางโทรทัศน์และวิทยุ ภายหลังได้เปลี่ยนชื่อบริษัทเป็น บริษัท อาดามัส
มีเดีย จำกัด เมื่อวันที่ 11 พฤษภาคม 2550 และต่อมาได้เปลี่ยนชื่อเป็น บริษัท อาดามัส เวิลด์
จำกัด เมื่อวันที่ 14 พฤษภาคม 2551 และได้เปลี่ยนวัตถุประสงค์การประกอบธุรกิจ
มุ่งเน้นให้บริการในการจัดกิจกรรมต่างๆ เช่น
การจัดกิจกรรมส่งเสริมการขายและการประชาสัมพันธ์ การจัดคอนเสิร์ต
(โดยเน้นการจัดคอนเสิร์ตและกิจกรรมต่างๆ
ของศิลปินและนักร้องชื่อดังจากประเทศเอเชียตะวันออกที่อยู่ในกระแสความนิยม)
การจัดงานแสดงต่างๆ ให้แก่กิจกรรมที่ AW จัดขึ้นเองเท่านั้น ผลงานที่ผ่านมาได้แก่
การจัดคอนเสิร์ตเรนและคอนเสิร์ต ดงบังชินกิ ซึ่งเป็นนักร้องชื่อดังของประเทศเกาหลี เป็นต้น
ปัจจุบัน AW มีทุนจดทะเบียน 10 ล้านบาทและบริษัทฯ ถือหุ้นอยู่ร้อยละ 99.99
ทั้งนี้สามารถที่จะจำแนกธุรกิจที่ AW ดำเนินการอยู่ออกเป็น 3 ประเภทได้ดังนี้

1.  การจัดคอนเสิร์ต

AW มีนโยบายมุ่งที่จะเป็นผู้จัดกิจกรรมเกี่ยวกับคอนเสิร์ตและเน้นการจัดคอนเสิร์ตและกิจกรรมต่างๆ
ของศิลปินและนักร้องชื่อดังจากประเทศเอเชียตะวันออกที่อยู่ในกระแสความนิยมในปัจจุบัน อาทิ
เกาหลี ญี่ปุ่นและไต้หวัน ทั้งนี้ AW มีเป้าหมายที่จะจัดคอนเสิร์ตรวมถึงกิจกรรมต่างๆ
เกี่ยวกับคอนเสิร์ตนั้นๆ อย่างน้อยปีละ 2 ครั้ง ในปี 2550 AW ได้จัดงานคอนเสิร์ต “Rain’s
Coming Rain World Tour in Bangkok 2007” และ คอนเสิร์ต Dong Bang Shin
Gi The 2nd Asia Tour Concert “O” โดย AW
รับหน้าที่เป็นผู้จัดคอนเสิร์ตและได้สิทธิในการจัดการเกี่ยวกับสปอนเซอร์ทั้งหมดรวมถึงสิทธิในรายได้ใดๆ
อันเกิดจากการจัดการแสดงนั้น และได้ว่าจ้าง Dream Maker Entercom Co., Ltd.
นำวงดนตรี Dong Bang Shin Gi  มาจัดแสดง นอกจากนี้ AW ยังมีแผนที่จะหาศิลปินนักร้องชาว
ญี่ปุ่นและไต้หวัน ที่อยู่ในกระแสนิยมมาเปิดการแสดงคอนเสิร์ตในประเทศไทยอีกด้วย ในปี 2551 AW
มีโครงการจัดการแสดงคอนเสิร์ตใหญ่ “SM TOWN LIVE’08 IN BANGKOK” ในเดือนพฤศจิกายน
2551 แต่เกิดความไม่สงบทางการเมืองทำให้ต้องเลื่อนการจัดการแสดงมาเป็นเดือน กุมภาพันธ์ ปี
2552 จึงทำให้ในปี 2551 AW ไม่มีรายได้จากการจัดการแสดงคอนเสิร์ต

2. การจัดโครงการยูลีก (U-League)

โครงการยูลีกประกอบด้วยการแข่งขันกีฬาฟุตบอล วอลเลย์บอล การประกวดดนตรี และมิสยูลีก
ระหว่างมหาวิทยาลัยกว่า 30 แห่ง ทั่วกรุงเทพฯ โดยโครงการยูลีกนี้
มีกลุ่มเป้าหมายที่ชัดเจนคือกลุ่มนักศึกษา ที่เป็นกลุ่มเดียวกันกับลูกค้าของ ADAM และเป็นโครงการที่
ADAM สามารถสร้างเนื้อหา (Content)
ของกิจกรรมที่จะมีความต่อเนื่องและสามารถที่จะเป็นลิขสิทธิ์ของ ADAM ต่อไปในอนาคต

AW ได้ทำการเซ็นสัญญาโอนสิทธิและผลประโยชน์ในการจัดกิจกรรม ยูลีก และกิจกรรมต่างๆ
ที่ประกอบเป็นยูลีก กับนายประเสริฐ พุฒตาลศรี ที่จัดทำเมื่อวันที่ 1 สิงหาคม 2550
โดยนายประเสริฐ พุฒตาลศรี
ในฐานะเจ้าของสิทธิแต่เพียงผู้เดียวในการจัดกิจกรรมยูลีกและกิจกรรมต่างๆ
ที่ประกอบเป็นยูลีกโดยตกลงที่จะโอนสิทธิเป็นผู้ดำเนินการจัดการ
บริหารกิจกรรมและได้รับสิทธิในผลประโยชน์ต่างๆ อันเกิดจากการจัดกิจกรรมยูลีกเป็นระยะเวลา 2
ปี โดยให้มีผลตั้งแต่ฤดูกาลปี 2550 ถึงปี 2552 โดย AW
จะเป็นผู้มีสิทธิแต่เพียงผู้เดียวในการบริหารจัดการสิทธิและได้สิทธิในผลประโยชน์ใดๆ
จากกิจกรรมยูลีก ในช่วงระยะเวลาดังกล่าว โดยรายได้ทั้งหมดจะเป็นของผู้รับโอนแต่เพียงผู้เดียว
ในการตกลงทำสัญญากันครั้งนี้ AW
ตกลงจะชำระค่าใช้จ่ายในการดำเนินงานและค่าใช้สิทธิ์เป็นการเหมาจ่ายใน 2 ปีแรกเป็นเงินปีละ
1.5 ล้านบาทถ้วน (วันที่ 1 ตุลาคม 2551 ได้มีการเซ็นสัญญายินยอมลดค่าตอบแทนในปีที่สองจาก
1.5 ล้านบาทเป็น 1 ล้านบาทถ้วน) ซึ่งเมื่อครบ 2 ปีแล้วในปีที่ 3 AW
จะสามารถเลือกรับสิทธิที่จะดำเนินการจัดการต่อในปีที่ 3 และต่อๆ ไป
ได้โดยจ่ายค่าตอบแทนครั้งเดียวจำนวน 3 ล้านบาท

การจัดกิจกรรมยูลีกในครั้งนี้นับเป็นครั้งที่ 12 ของการจัดโครงการยูลีก ซึ่งในครั้งนี้ AW
ได้ตั้งงบประมาณในการจัดงานกว่า 10 ล้านบาทเพื่อสร้างภาพลักษณ์ใหม่ที่ทันสมัยให้การจัดยูลีก
2008 แตกต่างจากปีที่ผ่านมา โครงการยูลีก 2008 จะเริ่มการแข่งขันระหว่างเดือนสิงหาคม 2551
ถึง เดือนมกราคม 2552 ซึ่งจะแบ่งการแข่งขันออกเป็น 4 ประเภท คือ การแข่งขันฟุตบอลยูลีก
การประกวดทีมเชียร์ลีดเดอร์
สำหรับการประกวดมิสยูลีกปีนี้ได้เปิดโอกาสให้นักศึกษาในส่วนภูมิภาคได้มีส่วนร่วมในกิจกรรม
โดยการจัดการประกวดแบ่งย่อยเป็น 4 ภูมิภาค คือ ภาคเหนือ ภาคใต้
ภาคอีสานและกรุงเทพมหานคร
ผู้เข้าประกวดทุกท่านที่ผ่านเข้ารอบคัดเลือกจะได้เข้ารับการอบรมทางด้านการพัฒนาบุคลิกภาพและร่วมกันทำกิจกรรมเพื่อสังคมรวมทั้งอบรมการรณรงค์เรื่องการท่องเที่ยวเพื่อฟื้นฟูเศรษฐกิจในประเทศ
ส่วนการประกวดดนตรียูลีกนั้นจะมีทั้งการประกวดร้องเพลงและวงดนตรีพร้อมมีศิลปินมืออาชีพร่วมเป็นคณะกรรมการในการตัดสิน

สำหรับกิจกรรมยูลีกนี้ AW สามารถรับรู้รายได้เป็นค่าโฆษณาจาก ผู้สนับสนุนรายการ ซึ่งในไตรมาส
3 และ 4 ปี 2551 รวมทั้งไตรมาสที่ 1 ปี 2552 บริษัทแคนนอน มาร์เก็ตติ้ง (ไทยแลนด์)
ได้เป็นผู้สนับสนุนหลักของกิจกรรม และยังเป็น ไทเติล สปอนเซอร์ (Title Sponsor)
ทำให้โครงการยูลีกใช้ชื่ออย่างเป็นทางการว่า “แคนนอน ยูลีก” นอกจากนี้ AW
ยังสามารถรับรู้รายได้จากผู้สนับสนุนรายย่อยอื่นๆอีกด้วย

3. การผลิตรายการสถานีทีวีกีฬา

AW ได้เข้าทำสัญญารับจ้างผลิตรายการสถานีทีวีกีฬา (ตกแต่งภาพ แสงและเสียง
เทปเนื้อหารายการของสถานีทีวีกีฬา)

กับการกีฬาแห่งประเทศไทย AW ได้เริ่มผลิตรายการในเดือน ตุลาคม 2551
โดยลักษณะงานเป็นการรับจ้างตกแต่งภาพ แสงและเสียง
เทปเนื้อหารายการของสมาคมกีฬาแห่งประเทศไทย สมาคมกีฬาจังหวัด หน่วยงานองค์กรกีฬา เช่น
การกีฬาแห่งประเทศไทย กระทรวงการท่องเที่ยวและกีฬา สำนักงานพัฒนาการกีฬาและนันทนาการ
สถาบันการพลศึกษา คณะกรรมการโอลิมปิคแห่งประเทศไทยฯ และหน่วยงานอื่นๆ
ที่เกี่ยวข้องกับกีฬาเพื่อออกอากาศทางสถานีทีวีกีฬา โดยมีเนื้อหารายการออกอากาศวันละไม่น้อยกว่า
8 ชั่วโมง

โครงสร้างรายได้

  (หน่วย: ล้านบาท)

  --- -------------------------------------- --------- ------- --------- -------
      รายได้                                  2551      (%)     2550      (%)

  1   การจัดคอนเสิร์ต                           -         -       133.65    89.53

  2   การจัดโครงการยูลีก                        14.83     46.96   9.43      6.32

  3   การบริหารเวลาโฆษณาในรายการเพื่อออกอากาศ   -         -       6.12      4.10

  4   การผลิตรายการและสื่อโฆษณาทางโทรทัศน์        6.73      21.31   -         -

  5   การขายลิขสิทธิ์ภาพยนตร์                     10.00     31.67   -         -

  6   รายได้อื่น                                0.02      0.06    0.07      0.05

      รวมรายได้                               31.58     100     149.27    100
  --- -------------------------------------- --------- ------- --------- -------

จากตารางโครงสร้างรายได้จะเห็นว่ารายได้รวมในปี 2551 มีมูลค่าเท่ากับ 31.58
ล้านบาทเมื่อเทียบกับปี 2550 มีมูลค่าเท่ากับ 149.27 ล้านบาท
เนื่องมาจากการไม่มีรายได้จากการจัดการแสดงคอนเสิร์ต ซึ่งในปี 2550 AW
มีรายได้จากธุรกิจนี้เป็นจำนวนถึง 133.65 ล้านบาท
เป็นผลมาจากการเลื่อนการจัดแสดงคอนเสิร์ตจากเดือนพฤศจิกายน 2551 มาจัดในเดือนกุมภาพันธ์
2552
เนื่องจากเหตุการณ์ไม่สงบทางการเมืองทำให้ศิลปินและทีมงานไม่อาจเดินทางมาแสดงคอนเสิร์ตได้
ผลจากการไม่มีรายได้จากธุรกิจการจัดการแสดงคอนเสิร์ต ทำให้รายได้รวมในปี 2551 ลดลง
117.69 ล้านบาทคิดเป็นร้อยละ 78.84 เมื่อเทียบกับปี 2550
ส่วนธุรกิจบริหารเวลาโฆษณาเพื่อออกอากาศ AW ได้หยุดประกอบธุรกิจนี้ไปตั้งแต่ปี 2550
โดยได้เริ่มประกอบธุรกิจผลิตรายการและสื่อโฆษณาทางโทรทัศน์
(ธุรกิจรับจ้างผลิตรายการสถานีทีวีกีฬา)ในปี 2551 AW ได้เริ่มทำธุรกิจนี้ในเดือน ตุลาคม 2551
จึงมีรายได้ไม่มากนัก ธุรกิจด้านภาพยนตร์เป็นอีกหนึ่งธุรกิจที่ได้เริ่มประกอบการในปี 2551 โดย AW
ได้ซื้อลิขสิทธิ์ภาพยนตร์เรื่องท้าชนเพื่อจัดจำหน่ายในประเทศไทย
แต่จากการคาดการณ์ว่าแผนธุรกิจของภาพยนตร์ดังกล่าวอาจไม่เป็นไปตามประมาณการณ์
และไม่ต้องการที่จะลงทุนด้านการตลาดเพิ่มเติมในเวลาดังกล่าว AW
ได้ตัดสินใจขายภาพยนตร์เรื่องท้าชนให้กับผู้จัดจำหน่ายรายอื่น
เนื่องจากธุรกิจดังกล่าวไม่น่าจะสร้างผลกำไรให้แก่กลุ่มบริษัทฯ ในปี 2551

กลุ่มลูกค้าเป้าหมาย

1.  กลุ่มลูกค้าเป้าหมายของการจัดคอนเสิร์ต ได้แก่ กลุ่มนักเรียนมัธยมศึกษาตอนต้นและตอนปลาย
    กลุ่มนิสิตและนักศึกษา กลุ่มคนทำงาน
    รวมถึงคนทั่วไปที่มีความชื่นชอบศิลปินนักร้องชื่อดังจากประเทศเอเชียตะวันออกที่อยู่ในกระแสความนิยมในปัจจุบัน
    อาทิ เกาหลี ญี่ปุ่นและไต้หวัน

2.  กลุ่มลูกค้าเป้าหมายของการจัดกีฬายูลีก ได้แก่ กลุ่มนิสิตและนักศึกษา
    กลุ่มคนทำงานที่พึ่งจบการศึกษา กลุ่มนักเรียนมัธยมศึกษาตอนปลาย
    และรวมถึงคนทั่วไปที่ชื่นชอบกีฬา

กลยุทธ์การแข่งขัน

-   การจัดกิจกรรมที่คำนึงถึงกิจกรรมที่อยู่ในกระแสความนิยม

AW
เป็นบริษัทเดียวที่เน้นการจัดกิจกรรมที่อยู่ในกระแสความนิยมของวัยรุ่นโดยศิลปินและนักร้องชื่อดังจากประเทศเอเชียตะวันออกเป็นหลัก

-   การสร้างเนื้อหากิจกรรมที่เป็นลิขสิทธิ์ของกลุ่มบริษัทฯ

การจัดกิจกรรมประเภทนี้ได้แก่การเป็นเจ้าภาพการจัดกิจกรรมยูลีก
ซึ่งเป็นกิจกรรมที่มีกำหนดจัดให้มีขึ้นเป็นประจำทุกปี โดย AW ได้รับสิทธิและผลประโยชน์ใดๆ
ที่เกี่ยวข้องกับยูลีก

-   การใช้ประโยชน์ร่วมจากการใช้สื่อครบวงจรของกลุ่มบริษัทฯ

กลุ่มบริษัทฯ ได้วางแผนในเชิงรุกด้วยแผนการตลาดแบบครบวงจร และต่อเนื่อง
ผนวกกับการกระจายสื่อที่สามารถครอบคลุมและเข้าถึงกลุ่มเป้าหมายได้ทั้งหมด อาทิ สื่อออนไลน์
สื่อกลางแจ้ง สื่อภายในห้างสรรพสินค้าและกิจกรรมโรดโชว์ตามมหาวิทยาลัย สื่อโทรทัศน์ และวิทยุ
พร้อมจับมือกับพันธมิตรทางธุรกิจ คือ สถานีโทรทัศน์สีกองทัพบกช่อง 7, คลื่น Seed 97.5 FM.,
คลื่นเมืองไทยแข็งแรง 99.0, Radio.in.th, AIM, สยามเซ็นเตอร์และบริษัท แจ๊คซาวน์ จำกัด

-   ทีมงานและบุคลากรที่มีประสบการณ์

ทีมงานและบุคลากรหลักที่ดำเนินการธุรกิจการจัดกิจกรรมส่งเสริมการตลาดของกลุ่มบริษัทฯ
เป็นผู้มีประสบการณ์ด้านการจัดกิจกรรม ทั้งด้านความคิดสร้างสรรค์ การผลิตและการกำกับรายการ
การจัดการแถลงข่าวและประชาสัมพันธ์และการวางแผนกลยุทธ์การใช้สื่อโฆษณา

ภาวะการแข่งขันภายในอุตสาหกรรม

การวิเคราะห์คู่แข่งในตลาด

ธุรกิจจัดกิจกรรมส่งเสริมการขายและการประชาสัมพันธ์
ในการจัดคอนเสิร์ตมีคู่แข่งที่มีลักษณะการประกอบการที่คล้ายคลึงกัน ได้แก่ บริษัท บีอีซี เทโร
เอ็นเตอร์เทนเม้นท์ จำกัด (มหาชน)
ซึ่งประกอบการด้านการจัดกิจกรรมส่งเสริมการขายและการประชาสัมพันธ์
การจัดคอนเสิร์ตและกิจกรรมต่างๆ โดยให้ความสำคัญกับกลุ่มเป้าหมายที่ชื่นชอบนักร้อง ศิลปิน
และการแสดงรวมถึงรายการทางกีฬาที่มีชื่อเสียงระดับโลกทางฝั่งโลกตะวันตกแต่เนื่องจาก AW
เน้นการจัดคอนเสิร์ตและกิจกรรมต่างๆ
ของศิลปินและนักร้องชื่อดังจากประเทศเอเชียตะวันออกซึ่งอยู่ในกระแสความนิยมเป็นอย่างมากในขณะนี้
นอกจากนี้ AW
ยังมีความสัมพันธ์ที่แน่นแฟ้นกับตัวแทนของค่ายศิลปินเกาหลีที่อยู่ในความนิยมดังกล่าวไว้แล้วข้างต้น
ดังนั้น AW จึงมีความได้เปรียบที่จะรักษาส่วนแบ่งทางการตลาดพร้อมทั้งป้องกันคู่แข่งใหม่รายอื่นๆ
ที่อาจหันมาจัดคอนเสิร์ตในแนวทางเดียวกับที่ AW ทำอยู่ ในส่วนของกิจกรรมยูลีกนั้น
ไม่น่าจะมีคู่แข่งโดยตรง
เนื่องจากเป็นกิจกรรมเดียวที่ได้ดำเนินการในลักษณะดังกล่าวต่อเนื่องมายาวนาน
และเป็นที่รับรู้ของกลุ่มเป้าหมายแต่จะมีคู่แข่งขันโดยอ้อมได้แก่ กิจกรรมการแข่งขันดนตรี และ กีฬา
ในรายการปลีกย่อยอื่นในระดับสถาบันหรือกลุ่มสถาบัน

การจัดหาผลิตภัณฑ์หรือบริการ

  องค์ประกอบสำคัญสำหรับธุรกิจสร้างสรรค์และบริหารงานกิจกรรม

1.  ศิลปิน

  การคัดเลือกศิลปินที่มาจัดคอนเสิร์ตถือเป็นส่วนสำคัญอย่างยิ่งในการวางแผนการจัดกิจกรรมต่างๆ
  ให้เป็นไปตามนโยบายของ AW ที่ต้องการหาศิลปินที่อยู่ในกระแสความนิยมของประชาชน
  โดยมุ่งเน้นการจัดหาศิลปินในประเทศแถบเอเชียตะวันออก เช่น เกาหลี ญี่ปุ่น และไต้หวัน
  เป็นต้น

2.  บุคลากร

  บุคลากร มีส่วนสำคัญในการผลิตและสร้างสรรค์ผลงาน โดย AW
  มีบุคลากรที่รับผิดชอบในการออกแบบ คิดสร้างสรรค์
  และบริหารจัดการให้งานกิจกรรมประสบความสำเร็จตามวัตถุประสงค์ของงานแต่ละงาน
  บนพื้นฐานแนวคิดของกลยุทธ์ทางการตลาด

3.  เครื่องมือและอุปกรณ์ในการจัดงาน

  อุปกรณ์หลักที่ใช้ในการจัดงานกิจกรรมส่วนใหญ่ซึ่งประกอบไปด้วยอุปกรณ์แสงเสียงและเอฟเฟคท์ต่างๆ
  อุปกรณ์กล้องและเครื่องมือตัดต่อภาพและเสียง อุปกรณ์เครื่องเล่น อุปกรณ์อำนวยความสะดวก
  อุปกรณ์โครงสร้างฉากและเวทีขนาดใหญ่ และยานพาหนะสำหรับใช้ในงาน เป็นต้น
  อุปกรณ์เหล่านี้ส่วนใหญ่สามารถที่จะจัดหาได้ทั่วไป แต่ AW
  มีผู้จัดจำหน่ายอุปกรณ์ที่ใช้งานเป็นประจำ จึงได้ราคาที่ต่ำกว่าราคาท้องตลาดทั่วไป

ช่องทางการจัดจำหน่าย

ในปัจจุบันนี้กลุ่มบริษัทฯ มีช่องในทางการจัดจำหน่ายโดยอาศัยความร่วมมือจากพันธมิตรทางธุรกิจ คือ
สถานีโทรทัศน์สีกองทัพบกช่อง 7, คลื่น Seed 97.5 FM., คลื่นเมืองไทยแข็งแรง 99.0,
Radio.in.th, AIM, สยามเซ็นเตอร์, Thaiticketmajorและบริษัท แจ๊คซาวน์ จำกัด

ผลกระทบสิ่งแวดล้อม

- ไม่มี -

งานที่ยังไม่ได้ส่งมอบ

- ไม่มี –

3.2 ธุรกิจให้บริการและผลิตสื่อโฆษณา (Media Producer and Media Provider)

ลักษณะของผลิตภัณฑ์หรือบริการ

ดำเนินการโดย บริษัท แอปโซลูท อิมแพค จำกัด (มหาชน) หรือ “AIM” (บริษัทฯ ถือหุ้นร้อยละ
75) ซึ่งก่อตั้งขึ้นโดยนายปริน ชนันทรานนท์ ในเดือน สิงหาคม 2548 ด้วยทุนจดทะเบียนเริ่มต้น 50
ล้านบาท เพื่อประกอบธุรกิจให้บริการและผลิตสื่อโฆษณา
โดยสามารถแบ่งลักษณะการประกอบธุรกิจออกได้เป็น 4 ประเภท ดังต่อไปนี้

ธุรกิจให้บริการสื่อโฆษณาภายในห้างสรรพสินค้า(In-store Media)

1.  ธุรกิจให้บริการสื่อโฆษณาระบบดิจิตอล (Digital Media)

การให้บริการด้านการโฆษณาผ่านทางจอภาพในลักษณะภาพเคลื่อนไหว 2 มิติ และ 3 มิติ
ซึ่งเป็นการตลาดแบบการสร้างBrand awareness and Brand recognition
ให้กับผู้บริโภคและเป็นการเน้นย้ำถึงผลิตภัณฑ์หรือบริการของผู้ประกอบการ ณ จุดขายโดย AIM
มีหน้าที่ให้บริการสื่อโฆษณาในรูปแบบของภาพ 2 มิติ และ 3 มิติ ซึ่ง AIM
เป็นบริษัทแรกที่นำสื่อโฆษณา 3 มิติ มาใช้ในภูมิภาคเอเชีย ทั้งนี้
รายละเอียดการให้บริการสื่อโฆษณาระบบดิจิตอลในรูปแบบของภาพ 2 มิติ และ 3 มิติ มีดังนี้

  1.1 ระบบเครือข่ายประเภทสื่อโฆษณาระบบดิจิตอล LCD (ภาพ 2 มิติ)

  AIM ได้ติดตั้งจอภาพ LCD บริเวณหัวชั้นแสดงสินค้า (End Cap Media)
  ในซุปเปอร์มาร์เก็ตชั้นนำ (Modern Trade) เพื่อช่วยส่งเสริมการขาย
  และช่วยดึงดูดความสนใจของลูกค้ารวมทั้งสนับสนุนให้ลูกค้าตัดสินใจซื้อสินค้า ณ จุดขาย โดย AIM
  มีจอภาพ 2 มิติ ทั้งหมด 108 จอ ติดตั้งอยู่บนพื้นที่ให้บริการโฆษณาในหัวชั้นแสดงสินค้าทั้งหมด 9
  แห่ง ได้แก่ ทุกสาขาของ Home Fresh Mart
  ของศูนย์การค้าเดอะมอลล์ทั้งหมดทั้งในเขตกรุงเทพฯและปริมณฑลและต่างจังหวัดที่จังหวัดนครราชสีมา
  ตลอดจนซุปเปอร์มาร์เก็ตระดับบน(Gourmet Market) ของศูนย์การค้า ดิ เอ็มโพเรียม และ
  ศูนย์การค้าสยามพารากอน โดย AIM
  ได้ทำสัญญาเช่าระยะยาวไว้กับศูนย์การค้าดังกล่าวเป็นเวลา 5 ปี นอกจากสื่อโฆษณาผ่านระบบ
  Digital LCD แล้ว AIM
  ยังพัฒนาระบบที่มีประสิทธิภาพในการบริหารงานโฆษณาของลูกค้าซึ่งมีความสามารถในการรองรับความต้องการของลูกค้าที่หลากหลาย
  ซึ่งลูกค้าที่ต้องการซื้อสื่อโฆษณาจะสามารถลงโฆษณาผ่านทางจอภาพ LCD ในระยะเวลา 1 – 3
  นาทีต่อระยะเวลาหนึ่งรอบชั่วโมง โดยภายในหนึ่งวัน โฆษณาหนึ่งชุดจะถูกแสดงผ่านจอภาพ
  ทั้งหมด 12 รอบ หรือ 12 ชั่วโมง

  ทั้งนี้สำหรับจอภาพ 2 มิติ AIM
  ได้ทำสัญญาจ่ายค่าตอบแทนให้กับศูนย์การค้าที่ให้ติดตั้งอุปกรณ์บริการสื่อโฆษณาในลักษณะมีการแบ่งส่วนแบ่งรายได้
  (Revenue Sharing) ให้กับศูนย์การค้า โดยสัญญามีระยะเวลาทั้งหมด 5 ปี สิ้นสุดในปี 2554
  ซึ่งรายละเอียดของสัญญานี้สามาระอ่านเพิ่มเติมได้ใน ส่วนของทรัพย์สินในการประกอบธุรกิจ ข้อ
  5.2.4

  1.2 ระบบเครือข่ายประเภทสื่อโฆษณาระบบดิจิตอล 3 มิติ

  ในส่วนของสื่อโฆษณาประเภทจอภาพ 3 มิติ (3D Digital Media) AIM
  ได้ริเริ่มมาพัฒนาติดตั้งเพื่อให้บริการสื่อโฆษณา 3 มิติ (3D Digital Media Network)
  เป็นรายแรกในภูมิภาคเอเชียโดยมีจอภาพ 3 มิติจำนวน 182 จอ ติดตั้งอยู่ ณ ศูนย์การค้า ดิ
  เอ็มโพเรียม ศูนย์การค้าสยามพารากอน และศูนย์การค้ามาบุญครอง
  ตามบริเวณจุดศูนย์รวมของผู้คนที่สัญจรผ่านไปมาเช่น หน้าลิฟท์ ในลิฟท์
  บริเวณใกล้ทางขึ้นลงบันไดเลื่อน บริเวณที่ตั้งประชาสัมพันธ์ เป็นต้น
  โดยงานประเภทภาพเคลื่อนไหว 3 มิติ นี้ AIM ใช้เทคโนโลยีล่าสุดจากประเทศเยอรมัน
  ในการผลิตงานโฆษณา (Content)
  ทำให้สามารถผลิตงานโฆษณาที่ออกมาในรูปภาพเคลื่อนไหวเสมือนมีชีวิตลอยออกมานอกจอภาพ
  โดยภาพ 3 มิติสามารถมองเห็นได้โดยไม่ต้องใช้แว่นตาหรืออุปกรณ์ใดๆในมุมมองกว้าง 120
  องศา ซึ่งลูกค้าที่ต้องการซื้อสื่อโฆษณาจะสามารถลงโฆษณาผ่านทางจอภาพสามมิติ ในระยะเวลา
  1 – 3 นาทีต่อระยะเวลาหนึ่งรอบชั่วโมง โดยภายในหนึ่งวัน
  โฆษณาหนึ่งชุดจะถูกแสดงผ่านจอภาพ ทั้งหมด 12 รอบ หรือ 12 ชั่วโมง โดย AIM
  ได้ทำสัญญาระยะยาวเป็นเวลา 10 ปี นับจากวันที่ 1 พฤศจิกายน 2548
  ในการเป็นผู้ให้บริการโฆษณาภาพเคลื่อนไหว 3 มิติ ในศูนย์การค้า ดิ เอ็มโพเรียม
  และศูนย์การค้าสยามพารากอน

  ทั้งนี้สำหรับจอภาพ 3 มิติ AIM
  ได้ทำสัญญาจ่ายค่าตอบแทนให้กับศูนย์การค้าที่ให้ติดตั้งอุปกรณ์บริการสื่อโฆษณาในลักษณะการแบ่งเวลาสำหรับการโฆษณาของศูนย์การค้านั้นๆ
  (Time Sharing) โดยสัญญามีระยะเวลาทั้งหมด 10 ปี สิ้นสุดในปี 2558
  ซึ่งรายละเอียดของสัญญานี้สามารถอ่านเพิ่มเติมได้ใน ส่วนของทรัพย์สินในการประกอบธุรกิจ ข้อ
  5.2.4

2.  ธุรกิจให้บริการสื่อโฆษณาที่ไม่ใช่ระบบดิจิตอล(Non-Digital Media)

  AIM ให้บริการโฆษณารูปแบบใหม่ (Innovative Media) ที่ไม่ใช่ระบบดิจิตอล
  ซึ่งประกอบด้วยแผ่นป้ายโฆษณาแสดงสินค้าประกอบชั้นแสดงสินค้า
  ซึ่งสามารถแบ่งได้เป็นป้ายโฆษณาแบบฉลาก (Shelf Label) ป้ายโฆษณาแบบผุดขึ้น (Shelf
  Pop-up) ป้ายโฆษณาแบบอุโมงค์ (Turnel Media) และ ป้ายโฆษณาแบบกรอบ (Shelf
  Frame) เพื่อเป็นการโฆษณาและประชาสัมพันธ์สินค้า ณ จุดขายตรง นอกจากนี้ AIM
  ยังให้บริการผ่านสื่ออื่นๆ เช่น การให้บริการโฆษณาบริเวณส่วนต่างๆ ของอาคาร (Wrap)
  โดยการนำแผ่นโฆษณาหุ้มบริเวณประตูลิฟท์ เสา และ
  พื้นและการให้บริการโฆษณาบริเวณส่วนหน้าของรถข็น (Cart Media)
  ซุ้มประตูทางเข้าห้างเป็นต้น โดย AIM
  ได้ทำสัญญาการจัดการป้ายโฆษณาให้กับศูนย์การค้าเดอะมอลล์ทั้งหมดทั้งในเขตกรุงเทพฯและปริมณฑลเป็นระยะเวลา
  5 ปี ทั้งนี้ AIM
  ได้มีการทำสัญญาจ่ายค่าตอบแทนให้แก่ศูนย์การค้าเดอะมอลล์เป็นแบบส่วนแบ่งรายได้จากค่าโฆษณา

ธุรกิจให้บริการรับออกแบบจัดสร้างภาพและภาพยนตร์ 3 มิติ และการรับทำโฆษณา (Content
Provider)

นอกจากการให้บริการสื่อโฆษณาระบบดิจิตอลและสื่อโฆษณาที่ไม่ใช่ระบบดิจิตอลแล้ว AIM
ยังให้บริการออกแบบและผลิตงานโฆษณาในรูปแบบต่างๆ ทั้งระบบดิจิตอลและที่ไม่ใช่ระบบดิจิตอล
เช่น การผลิตสื่อโฆษณารูปแบบใหม่ที่ประกอบชั้นแสดงสินค้า(Shelf Media)
การออกแบบและปรับปรุงภาพเคลื่อนไหวทั้ง 2 และ 3 มิติให้เหมาะสมที่จะแสดงออกทางจอภาพ
รวมถึงการแปลงภาพ 2 มิติให้เป็น 3 มิติ เพื่อใช้ในการโฆษณา ซึ่ง AIM
มีทีมงานผลิต(Production House)
ที่มีความสามารถในการดำเนินการผลิตได้ตามความต้องการของลูกค้า ทั้งนี้ AIM
ได้รับการส่งเสริมการลงทุนจากสำนักงานคณะกรรมการส่งเสริมการลงทุน(BOI)
โดยได้รับการยกเว้นภาษีเงินได้นิติบุคคล จากการประกอบกิจการ ซอฟต์แวร์ ประเภท Digital
Content เป็นเวลา 8 ปี นับจากวันที่ 4 กรกฎาคม 2549

ธุรกิจให้เช่าบริการจอภาพ

AIM ยังมีบริการให้เช่าจอภาพ 2 มิติและ 3 มิติสำรองไว้อีกจำนวนหนึ่ง ดังนั้น AIM
จึงสามารถสร้างรายได้เพิ่มเติมจากการดำเนินธุรกิจให้เช่าจอภาพ 2 มิติและ 3
มิติโดยลูกค้าส่วนใหญ่ของ AIM คือ ผู้ให้บริการบริหารจัดงาน (Event Management หรือ Event
Organizer) และลูกค้าที่ต้องการได้จอภาพระบบทีวี 3 มิติไว้ที่ร้านค้าเอง โดยตามสัญญาการเช่า
AIM ต้องทำหน้าที่เป็นผู้ติดตั้งและดูแลจอภาพดังกล่าว

โครงการส่งเสริมการเผยแพร่ผลงานทางการศึกษาและองค์ความรู้อื่นสำหรับสถาบันอุดมศึกษา
(โครงการ uNetwork)

โดย AIM ได้ลงนามร่วมกับสำนักงานคณะกรรมการอุดมศึกษา
ในบันทึกข้อตกลงความร่วมมือการสนับสนุนโครงการส่งเสริมการเผยแพร่ผลงานทางการศึกษาและองค์ความรู้อื่นสำหรับสถาบันอุดมศึกษา
โดยใช้เทคโนโลยีจอภาพผ่านเครือข่ายสารสนเทศเพื่อพัฒนาการศึกษา โดยเป็นการให้สิทธิแก่ AIM
โดยไม่มีกำหนดระยะเวลาสิ้นสุดในการใช้เครือข่ายเคเบิ้ลใยแก้วความเร็วสูง
ซึ่งเชื่อมต่อระหว่างระบบคอมพิวเตอร์ของมหาวิทยาลัยต่างๆ
เพื่อใช้เป็นช่องทางในการเผยแพร่สื่อต่างๆ สู่มหาวิทยาลัยทั่วประเทศ เช่น
กิจกรรมทางด้านวิชาการ การประกาศรับสมัครงาน การแสดงผลงานของนักศึกษา
และการแข่งขันกีฬา เป็นต้น โดย AIM จะนำจอภาพไปติดตั้งตามสถานที่ต่างๆ ในมหาวิทยาลัย เช่น
โรงอาหาร สหกรณ์ สนามกีฬา และห้องประชุม เป็นต้น
และจะเปิดจอภาพให้นักศึกษาและผู้ที่เดินผ่านไปมาสามารถรับชมรายการของ AIM
ได้ตลอดระยะเวลาที่ออกอากาศ ทั้งนี้ AIM จะสามารถสร้างรายได้จากโครงการ ในรูปแบบต่างๆ
เช่น การขายเวลาโฆษณาโดยตรงในเวลาของรายการผู้ให้การสนับสนุน
และการขายเวลาโฆษณาในรูปแบบอื่นๆ ในเวลาของรายการของมหาวิทยาลัย และ/หรือ
รายการส่งเสริมความรู้และสารคดีต่างๆ ได้แก่ ค่าสปอนเซอร์ของรายการที่ออกอากาศ
การโฆษณาแฝงแบบผูกโยงในรายการที่ออกอากาศ
ค่าคอมมิชชั่นในการขายผลงานของอาจารย์หรือนักศึกษา ค่าสปอนเซอร์ของการจัดกิจกรรมต่างๆ
เช่น การจัดกิจกรรม และ/หรือรายการในรูปแบบเรียลริตี้โชว์ โดยให้นักศึกษาเข้ามาแข่งขันกัน
เป็นต้นทั้งนี้ AIM ได้เริ่มให้บริการเชิงพาณิชย์ในเฟสแรกจำนวน 6 มหาวิทยาลัยตั้งแต่งวดไตรมาสที่
3 ปี 2551

โครงสร้างรายได้

  (หน่วย: ล้านบาท)

  --- ------------------------------------ --------- -------- --------- --------
      ธุรกิจ                                 2551      (%)      2550      (%)

  1   ธุรกิจให้บริการสื่อโฆษณาภายในห้างสรรพสินค้า   170.33    77.31    119.20    87.81

  2   ธุรกิจให้บริการจัดสร้างภาพและภาพยนตร์ 3 มิติ  38.55     17.50    0.15      0.11

  3   ธุรกิจให้เช่าบริการจอภาพ                  0.06      0.03     0.47      0.35

  4   ธุรกิจผลิตสื่อโฆษณา                       4.02      1.82     2.70      1.98

  5   ธุรกิจส่งเสริมการตลาด                    4.34      1.97     -         -

  6   รายได้อื่น                              3.03      1.37     13.23     9.75

      รวมรายได้                             220.33    100      135.75    100
  --- ------------------------------------ --------- -------- --------- --------

จากตารางโครงสร้างรายได้ข้างต้นแสดงให้เห็นว่าธุรกิจที่สร้างรายได้ส่วนใหญ่ของ AIM คือ
ธุรกิจให้บริการสื่อโฆษณาภายในห้างสรรพสินค้าซึ่งสามารถสร้างรายได้ให้ AIM ในปี 2550
เป็นจำนวนเงิน 119.20 ล้านบาท และ ปี 2551 เป็นจำนวนเงิน 170.33 ล้านบาท
เพิ่มขึ้นจำนวน 51.13 ล้านบาท โดยเพิ่มขึ้นในอัตราร้อยละ 42.89 โดย AIM
มีรายได้รวมเพิ่มขึ้นจาก 135.75 ล้านบาทในปี 2550 เป็น 220.33 ล้านบาทในปี 2551 เพิ่มขึ้น
84.58 ล้านบาท คิดเป็นร้อยละ 62.31 จากการเพิ่มขึ้นของสื่อที่ติดตั้งในส่วนของ Home Fresh
Mart จำนวน 30.32 ล้านบาท ศูนย์การค้าสยามพารากอน และ ดิเอ็มโพเรี่ยม จำนวน 3.69
ล้านบาท รับแปลงหนังสามมิติจำนวน 38.55
ล้านบาทและมีรายได้จากการจัดกิจกรรมส่งเสริมการขายและรายได้จากการติดตั้งสื่อเพิ่มในศูนย์การค้าบิ๊กซีและโครงการ
Unetwork
ซึ่งรายได้ของจากธุรกิจให้บริการสื่อโฆษณาภายในห้างสรรพสินค้านี้จะมีอัตราการเติบโตขึ้นอีกตามแนวโน้มการเติบโตของอุตสาหกรรมโฆษณาในห้างสรรพสินค้าที่เติบโตสูงขึ้น

กลุ่มลูกค้าเป้าหมาย

กลุ่มลูกค้าเป้าหมายหลักของ AIM ในส่วนของธุรกิจ In-Store Media ได้แก่
บริษัทเจ้าของผลิตภัณฑ์และผู้ประกอบการทั่วไปที่ต้องการโฆษณาสินค้าของตนในพื้นที่ห้างสรรพสินค้าที่มีสัญญาให้
AIM เป็นผู้บริหารธุรกิจให้บริการสื่อ AIM มุ่งเน้นในการเข้าถึงลูกค้าที่เป็นผู้ประกอบการให้บริการ
และเจ้าของผลิตภัณฑ์ต่างๆ ที่ต้องการทำการตลาดเพื่อส่งเสริมการขาย สร้าง Brand Awareness
และประชาสัมพันธ์ผลิตภัณฑ์ของตัวเองเพื่อสร้างความต้องการในการบริโภค ณ จุดขาย
และการสร้างภาพพจน์ที่ดีให้แก่องค์กร
โดยกลุ่มลูกค้าส่วนใหญ่จะเป็นบริษัทที่มีศักยภาพในการเติบโตอย่างต่อเนื่อง AIM
ได้จำแนกกลุ่มลูกค้าตามประเภทของผลิตภัณฑ์ เช่น
กลุ่มให้บริการประกันภัยและกลุ่มให้บริการทางการเงิน กลุ่มผลิตสินค้าเพื่ออุปโภค บริโภค
กลุ่มให้บริการด้านความรู้และการศึกษา กลุ่มผลิตภัณฑ์ประเภทพลังงาน
กลุ่มผลิตภัณฑ์ประเภทเครื่องใช้ไฟฟ้า กลุ่มธุรกิจสื่อสารโทรคมนาคม และ กลุ่มธุรกิจอื่นๆ เป็นต้น
นอกจากนี้ AIM ยังมีกลุ่มลูกค้าเป้าหมายสำหรับธุรกิจให้บริการเช่าจอภาพคือ
ผู้ให้บริการบริหารจัดงาน (Event Management หรือ Event Organizer)
ลูกค้าหรือผู้ประกอบการทั่วไปที่ต้องการจอภาพระบบทีวี 3 มิติไว้ที่ร้านค้าหรือบริษัทของลูกค้าเอง
และ สถาบันอุดมศึกษาทั่วประเทศ เป็นต้น

นโยบายการจัดจำหน่าย

AIM ได้เริ่มมีนโยบายการจัดจำหน่ายสื่อโฆษณาผ่านทาง
ผู้ดำเนินการทางการตลาดในการส่งเสริมการขายสื่อโฆษณา ตั้งแต่ปี 2550
ซึ่งได้มีการทำสัญญาแบ่งส่วนแบ่งรายได้จากการขายสุทธิให้กับ ผู้ดำเนินการทางการตลาด
ซึ่งนโยบายนี้จะทำให้ AIM
ได้ใช้ประโยชน์จากความชำนาญด้านการขายและการตลาดของผู้ดำเนินการทางการตลาด
และสามารถจัดแพคเกจของสื่อโฆษณาที่หลากหลายร่วมกับพันธมิตรทางการค้าอื่น
ที่ใช้บริการผู้ดำเนินการทางการตลาดร่วมกัน นอกจากนี้นโยบายการจัดจำหน่ายนี้จะช่วยให้ AIM
ลดค่าใช้จ่ายเรื่องของพนักงานขาย และสามารถลดความเสี่ยงในภาวะธุรกิจโฆษณาถดถอย
โดยถ้าหากรายได้จากการบริการสื่อโฆษณาลดลง
ค่าใช้จ่ายของผู้ดำเนินการตลาดก็จะลดลงไปด้วยจากนโยบายส่วนแบ่งรายได้

ช่องทางการจัดจำหน่าย

ช่องทางการจัดจำหน่ายสามารถแบ่งได้ดังนี้ได้ดังนี้

เจ้าของผลิตภัณฑ์โดยตรง (Direct Sales)

  AIM มีนโยบายที่จะสร้างสัมพันธ์อันดีกับลูกค้ากลุ่มนี้
  รวมถึงขยายฐานลูกค้าไปในประเภทผลิตภัณฑ์ที่หลากหลาย
  อีกทั้งยังเป็นการลดการพึ่งพาความสามารถของตัวแทนบริษัทโฆษณาและผู้ซื้อสื่อโฆษณาอิสระ

บริษัทตัวแทนโฆษณา (Advertising Agency)

  เป็นบริษัทที่ให้บริการด้านการสร้าง วางแผนงานทางการตลาด
  และดูแลการโฆษณาในรูปแบบต่างของลูกค้าโดยบริษัทตัวแทนโฆษณาจะที่ทำงานร่วมกับบริษัทลูกค้าที่เป็นเจ้าของผลิตภัณฑ์
  เพื่อจัดหามุมมองและแนวทางในการทำโฆษณาต่างๆ
  ที่สามารถตอบสนองความต้องการของลูกค้าได้อย่างเหมาะสม AIM
  มีความสัมพันธ์อันดีกับบริษัทตัวแทนโฆษณาจำนวนมากกว่า 10 บริษัท
  รายได้จากช่องทางนี้คิดเป็นประมาณร้อยละ 10 ของรายได้รวมของ AIM

ผู้ซื้อสื่อโฆษณาอิสระ (Media Independent)

  เป็นบริษัทที่มีความเข้าใจในสื่อโฆษณาประเภทต่างๆ
  เป็นอย่างดีและมีความเข้าใจถึงธุรกิจและความต้องการของลูกค้า
  ตลอดจนสภาวะตลาดและผู้บริโภคผลิตภัณฑ์เป็นอย่างดี
  โดยหน้าที่หลักของผู้ซื้อสื่อโฆษณาอิสระจะทำหน้าที่วางแผนการเลือกซื้อช่องทางการสื่อสารกับผู้บริโภคซึ่งช่องทางที่
  ผู้ซื้อสื่อโฆษณาอิสระเลือกใช้จะประกอบไปด้วย การประชาสัมพันธ์ (Public Relations)
  การจัดงานนิทรรศการ (Event) สื่อโฆษณาแบบ 2 ทาง (Interactive Advertising)
  การใช้สื่อภายนอก (Out Of Home Media) การใช้จดหมายทางอิเล็กทรอนิค (E-Mail)
  และส่งข้อความทางไปรษณีย์ เป็นต้น

การตลาดและสภาวะการแข่งขัน

กลยุทธ์การแข่งขัน

-   มีนโยบายคัดเลือกสถานที่สำหรับติดตั้งอุปกรณ์เพื่อสื่องานโฆษณาที่เลือกเฉพาะบริเวณที่มีการสัญจรของคนหนาแน่น
    อาทิเช่น บริเวณจุดซื้อ ทางเข้าออกอาคาร หน้าลิฟท์ และบันไดเลื่อน ในซุปเปอร์มาร์เก็ต
    ห้างสรรพสินค้า และมหาวิทยาลัย ที่สอดคล้องกับ การดำเนินชีวิตของผู้บริโภค (Lifestyle
    Media ) และกลุ่มลูกค้าเป้าหมาย

-   ทำธุรกิจให้บริการสื่อโฆษณาภายในห้างสรรพสินค้า (In-Store Media)
    ที่ครบวงจรและมีความหลากหลายซึ่งสามารถตอบสนองความต้องการของลูกค้าทุกกลุ่มได้
    และสามารถเข้าถึงลูกค้ากลุ่มเป้าหมายได้ง่าย ราคาคุ้มค่า และเห็นผลชัดเจนดีที่สุดในปัจจุบัน

-   นำเสนอสื่อโฆษณาเป็น Package
    ในราคาที่คุ้มค่าเพื่อตอบสนองต่อความต้องการของลูกค้าหลากหลายประเภท

-   มุ่งเน้นงานโฆษณาที่สามารถดึงดูดความสนใจของลูกค้า
    รวมถึงกระตุ้นการตัดสินใจเลือกซื้อผลิตภัณฑ์ที่ใช้บริการแทนผลิตภัณฑ์ของคู่แข่ง
    ด้วยเทคโนโลยีจอภาพสามมิติ

-   เน้นการสร้างความสัมพันธ์อันดีกับลูกค้าเพื่อให้เข้าใจถึงลูกค้าได้อย่างถูกต้อง
    และมีประสิทธิภาพไม่ว่าในแง่กลุ่มลูกค้าเป้าหมาย และกำลังซื้อของลูกค้าเป้าหมาย

-   พัฒนาเทคโนโลยีใหม่ๆ ในการนำเสนอบริการสื่อโฆษณาให้แก่ลูกค้าอย่างต่อเนื่อง
    โดยเฉพาะสื่อโฆษณารูปแบบใหม่ (Innovative Media)
    เพื่อเป็นการตอกย้ำความเป็นผู้นำในสื่อโฆษณารูปแบบใหม่
    นอกจากนี้ยังมุ่งเน้นพัฒนาคุณภาพของงานโฆษณาอยู่ตลอดเวลา

-   ให้ความสำคัญกับทรัพยากรบุคคล โดยสนับสนุนการสร้างสัมพันธ์อันดี
    และความร่วมมือในการทำงานระหว่างบุคลากรภายในองค์กรด้วยการจัดกิจกรรมเชื่อมความสัมพันธ์ต่างๆ

    จุดแข็งของ AIM

-   มีบุคลากรที่มีความเชี่ยวชาญทางด้านเทคโนโลยีและมีความมุ่งมั่นทางด้านการพัฒนาในการคิดค้นและออกแบบผลิตภัณฑ์ใหม่ๆ
    (Innovation) อยู่ตลอดเวลาเพื่อให้ได้มาซึ่งผลิตภัณฑ์ที่ตรงตามความต้องการของลูกค้า

-   เป็นตัวแทนในการจัดจำหน่ายจอภาพระบบ 3 มิติเป็นรายแรก และรายเดียวในประเทศไทย
    โดย AIM ได้ทำสัญญาเป็นตัวแทนในการนำเข้าจอภาพ 3 มิติจาก บริษัท New Sight จำกัด
    ประเทศเยอรมัน และได้รับสิทธิในการใช้ ขาย และให้เช่าจอภาพ 3 มิติ
    เป็นรายแรกและรายเดียวในประเทศไทยและภูมิภาคเอเชียแปซิฟิค (“Exclusive Right”)

-   เป็นผู้นำในการผลิตและให้บริการสื่อโฆษณา 3 มิติ

-   มีสัญญาระยะยาวในการเป็นผู้ให้บริการโฆษณาภาพเคลื่อนไหว 3 มิติ ในศูนย์การค้า ดิ
    เอ็มโพเรียม และ สยามพารากอน และสัญญาในการให้บริการสื่อใน ของ Home Fresh
    Mart ของศูนย์การค้าเดอะมอลล์ทั้งหมดทั้งในเขตกรุงเทพฯ
    และปริมณฑลและต่างจังหวัดที่จังหวัดนครราชสีมา

-   ให้บริการ Shelf Media โดยมุ่งเน้นการโฆษณาที่จุดขายและความต่อเนื่องของการโฆษณา
    โดย 1 จอทีวี ก็จะมีงานโฆษณาเพียงงานเดียว เพื่อเป็นการกระตุ้นยอดขาย ณ
    จุดขายอย่างต่อเนื่อง

    นโยบายการกำหนดราคาในการให้บริการสื่อโฆษณา

กำหนดราคาผลิตภัณฑ์ของ AIM แบ่งเป็น 2 ประเภทหลัก ประกอบด้วย 1)
การกำหนดราคาการให้บริการโฆษณาผ่าน AIM คิดราคาตามจำนวนจอภาพที่ให้บริการ
และความถี่ในการโฆษณา โดยทั่วไปจะคิดค่าบริการเป็นแพคเกจรวม เช่น
ค่าโฆษณาที่ศูนย์การค้าสยามพารากอน ลูกค้าจะต้องโฆษณาทุกจอภาพในศูนย์การค้า 2)
การกำหนดราคาการให้บริการสื่อโฆษณาประเภทต่างๆ บริการผลิตงานโฆษณา
และการให้เช่าจอภาพ จะคิดราคาตามต้นทุนที่เกิดขึ้นบวกกำไรส่วนเพิ่มในอัตราที่เหมาะสม

คู่แข่งขัน

คู่แข่งขันของบริษัทเป็นผู้ประกอบธุรกิจด้านกิจกรรมทางโฆษณาทั้งหมด
ไม่ว่าจะเป็นการผ่านสื่อทางโทรทัศน์ วิทยุ หนังสือพิมพ์ ภาพยนตร์ อินเทอร์เน็ต และสื่ออื่นๆ
โดยในการให้บริการสื่อโฆษณาภายในอาคารของบริษัทจะมีข้อได้เปรียบสื่อโฆษณาประเภทที่เข้าถึงผู้บริโภคจำนวนมาก
(Mass Media) เช่น โทรทัศน์ และหนังสือพิมพ์ คือ
สามารถเน้นเฉพาะกลุ่มผู้บริโภคเป้าหมายได้ดีกว่า สามารถกระตุ้นความต้องการของผู้บริโภค ณ
จุดขายได้อย่างมีประสิทธิภาพ และยังมีอัตราค่าโฆษณาไม่สูงมาก
ทั้งนี้คู่แข่งขันที่มีการประกอบธุรกิจและสถานที่ให้บริการสื่อใกล้เคียงกับบริษัท ได้แก่

+------------------+--------------------+-----------------------------+
| คู่แข่งขัน           | ลักษณะการให้บริการ    | สถานที่ให้บริการ                |
+------------------+--------------------+-----------------------------+
| Point of View    | บริการสื่อโ           | อาคารสำนักงานขนาดใหญ่         |
| Group            | ฆษณาผ่านทางจอโทรทัศน์ | โรงภาพยนตร์ ร้านอาหาร         |
|                  | ป้ายโฆษณาในร่มและ    | และศูนย์การค้าคาร์ฟูร์            |
|                  | Building Wrap      |                             |
+------------------+--------------------+-----------------------------+
| Cheeze Media     | บริการสื่อโฆษณาผ่าน    | ศูนย์การค้าสยามสแควร์           |
|                  | ทางจอโทรทัศน์ขนาดใหญ | และศูนย์การค้าสยาม ดิสคัพเวอร์รี่   |
|                  | ่กลางแจ้งและโทรทัศน์ขน |                             |
|                  | าดเล็กในห้างสรรพสินค้า |                             |
+------------------+--------------------+-----------------------------+
| I.J. Siam        | บริการสื่อโฆษณาผ่าน    | ศูนย์การค้ามาบุญครอง            |
|                  | Billboard กลางแจ้ง  | และสื่อกลางแจ้งตามถนนสายหลัก    |
|                  | จอภาพ LED          |                             |
|                  | ขนาดใหญ่และโทรทัศน์ขน |                             |
|                  | าดเล็กในห้างสรรพสินค้า |                             |
|                  | นอกจาก             |                             |
|                  | นี้ยังมีธุรกิจการพิมพ์และผ |                             |
|                  | ลิตสื่อต่างๆในการโฆษณา |                             |
+------------------+--------------------+-----------------------------+
| DDD              | บริการงานโ          | ศูนย์การค้า ดิ เอ็มโพเรียม        |
|                  | ฆษณาผ่านทางจอโทรทัศน์ | สยามพารากอน และมาบุญครอง     |
|                  | และจอภาพ LED       |                             |
+------------------+--------------------+-----------------------------+
| Central CDO Wall | บริการงานโ          | บริเวณของศูนย์การค้าเซ็นทรัล 6    |
|                  | ฆษณาผ่านทางจอโทรทัศน์ | สาขา                        |
+------------------+--------------------+-----------------------------+
| Wrap Inc.        | บริการงาน           | บริเวณของศูนย์การค้ากลุ่มเซ็นทรัล   |
|                  | แผ่นส               | และอาคารสำนักงานขนาดใหญ่      |
|                  | ติกเกอร์โฆษณาในภายใน |                             |
|                  | และ                |                             |
|                  | ภายนอกอาคารสำนักงาน |                             |
|                  | และห้างสรรพสินค้า     |                             |
+------------------+--------------------+-----------------------------+
| SC Central       | บริการงานโ          |   บริเวณของศูนย์การค้าเซ็นทรัล    |
| Chidom           | ฆษณาผ่านทางจอโทรทัศน์ |   สาขาชิดลม                  |
+------------------+--------------------+-----------------------------+
| Take a look      | บริก                |   ตั้งอ                       |
|                  | ารงานโฆษณาผ่านจอภาพ | ยู่บริเวณหน้าศูนย์การค้าเซ็นทรัลเวิลด์ |
|                  | LED                |                             |
+------------------+--------------------+-----------------------------+
| Master AD        | บริการโฆษณา         | รถโดยสารประจำทางต่างๆ รถไฟฟ้า |
|                  | ผ่านอุปกรณ์หลายประเภท | รถโดยสารสาธารณะอื่นๆ          |
|                  | อาทิเช่น ป้ายโฆษณา    | และตามถนนสายหลัก             |
|                  | Billboard          |                             |
+------------------+--------------------+-----------------------------+
| M Tel D          | บริการงานโ          |   ศูนย์การค้าเดอะมอลล์บางกะปิ    |
|                  | ฆษณาผ่านทางจอโทรทัศน์ |                             |
+------------------+--------------------+-----------------------------+

ทั้งนี้คู่แข่งขันที่มีการประกอบธุรกิจ และสถานที่ตั้งจอโทรทัศน์ ใกล้เคียงกับ AIM ได้แก่ Point of
View Group, Cheeze- Media และ DDD ซึ่ง เมื่อเปรียบเทียบกับ AIM แล้ว AIM
มีข้อได้เปรียบในเรื่องของการใช้เทคโนโลยีจอภาพสามมิติ และการใช้สื่อโฆษณาอื่นที่ไม่ใช่ดิจิตอล
ทำให้ AIM สามารถบริการสื่อโฆษณาเพื่อตอบสนองความต้องการของลูกค้าได้หลากหลายประเภท

การจัดหาผลิตภัณฑ์หรือบริการ

ในการให้บริการสื่อโฆษณา 3 มิตินั้น AIM ได้นำเข้าจอภาพ 3 มิติจาก บริษัท New Sight จำกัด
ประเทศเยอรมัน ซึ่งเป็นผู้ผลิตจอ 3 มิติแห่งแรกของโลก โดย AIM ได้รับสิทธิในการใช้ ขาย
และให้เช่าจอภาพ 3 มิติ เป็นรายแรกและรายเดียวในประเทศไทย (“Exclusive Right”)
โดยสัญญาเริ่มต้นปี 2548 และสิ้นสุดลงปี 2550 โดยทาง AIM สามารถขยายสัญญาได้อีก 1 ปี หาก
AIM มียอดการสั่งซื้อจอภาพ 3 มิติ ตามที่ได้ตกลงกันไว้ ในส่วนของจอภาพ LCD 2 มิตินั้น AIM
สามารถซื้อจอภาพ LCD 2 มิติได้จากผู้แทนจำหน่ายโดยตรง และมีการสั่งซื้อสินค้าเป็นจำนวนมาก
ทำให้สามารถได้ราคาที่ถูกกว่าราคาตลาดทั่วไป

การเลือกสถานที่ที่จะติดตั้งอุปกรณ์สื่อโฆษณานั้น AIM
ได้ทำการเลือกหาสถานที่ที่มีการสัญจรของคนหนาแน่นตามลักษณะการดำเนินชีวิตของผู้บริโภค โดย
AIM จะเลือกติดตั้งจอภาพส่วนใหญ่ ในซุปเปอร์มาร์เก็ต ห้างสรรพสินค้า และมหาวิทยาลัย

ในส่วนของซอฟท์แวร์ในการผลิต สื่อ 3 มิตินั้น AIM ได้ใช้ผลิตภัณฑ์ ซอฟท์แวร์ Maya และ 3D
Production Tool Kit ซึ่งมีการจ่ายค่าใช้งานในลักษณะครั้งเดียว

ผลกระทบต่อสิ่งแวดล้อม

-ไม่มี-

งานที่ยังไม่ส่งมอบ

-ไม่มี-

3.3 ธุรกิจการตลาดบนอุปกรณ์สื่อสารเคลื่อนที่ อินเทอร์เน็ต และโฆษณาออนไลน์ (Mobile
Solution, Internet Solution and Online Advertisement)

บริษัท สไมล์ อินเทอร์แอคทีฟ จำกัด หรือ “SMILE” (บริษัทฯ ถือหุ้น 51%) SMILE ก่อตั้งเมื่อวันที่
18 สิงหาคม 2546 ด้วยทุนจดทะเบียนเริ่มต้น 3 ล้านบาท
โดยมีวัตถุประสงค์การจัดตั้งเพื่อประกอบธุรกิจบริการข้อมูลและระบบการส่งข้อความทางโทรศัพท์เคลื่อนที่
ปัจจุบัน SMILE เพิ่มการให้บริการ ธุรกิจอินเทอร์เน็ต และโฆษณาบนวิทยุออนไลน์
โดยสามารถแบ่งการประกอบธุรกิจได้ดังนี้

ลักษณะของผลิตภัณฑ์หรือบริการ

ธุรกิจการตลาดบนอุปกรณ์สื่อสารเคลื่อนที่ (Mobile Solution)

ประกอบธุรกิจการ บริการระบบโต้ตอบสองทาง (Two way: pull) และ
เนื้อหาผ่านระบบอินเทอร์เน็ตไร้สายและสัญญาณโทรศัพท์มือถือ
เพื่อรองรับการใช้งานที่หลากหลายของผู้ใช้โทรศัพท์เคลื่อนที่ซึ่งมีมากกว่า 30
ล้านหมายเลขในปัจจุบัน SMILE ให้บริการรับและส่ง ข้อความสั้น (Short Message Service:
SMS) กับสถานีวิทยุในระบบ เอฟ เอ็ม และ เอ เอ็ม ทั่วประเทศกว่าหนึ่งร้อยสถานี

รายได้จากบริการระบบโต้ตอบสองทาง ใช้นโยบาย ”ส่วนแบ่งรายได้ (Revenue Sharing)”
เป็นนโยบายราคาหลัก เช่นราคาต่อการส่ง SMS หนึ่งครั้ง 6 บาท (ไม่รวม VAT) SMILE
ต้องหักค่าใช้จ่ายเป็นส่วนแบ่งรายได้ 3 บาทให้กับ ผู้ให้บริการโทรศัพท์เคลื่อนที่เช่น AIS
จากนั้นรายได้ 3
บาทหลังจากหักส่วนแบ่งของผู้ให้บริการโทรศัพท์เคลื่อนที่แล้วจะถูกแบ่งรายได้ตามนโยบาย
“ส่วนแบ่งรายได้” กับเจ้าของสถานีวิทยุอีกในอัตราส่วนที่แตกต่างกันไปตามข้อตกลง
โดยถ้ามีการทำสัญญาแบ่งส่วนแบ่งรายได้ให้กับสถานีวิทยุร้อยละ 60 สุดท้ายแล้ว SMILE
จะได้รับรายได้ทั้งหมด 1.2 บาท ต่อการส่ง SMS หนึ่งครั้ง หรือคิดเป็นร้อยละ 40 ของรายได้ 3
บาทหลังหักส่วนแบ่งรายได้ของผู้ให้บริการโทรศัพท์เคลื่อนที่ ทั้งนี้รายได้ ประมาณมากกว่าร้อยละ 60
ของ SMILE มาจากผู้ใช้บริการประเภทสถานีวิทยุซึ่งใช้งานระบบโต้ตอบสองทางในการขอเพลง
เล่นเกมส์ หรือ ส่งข้อความถึงดีเจ เป็นต้น
ซึ่งเป็นการทดแทนการใช้โทรศัพท์ปกติซึ่งมีข้อจำกัดในจำนวนสายเรียกเข้า

ธุรกิจอินเทอร์เน็ต (Internet Solution)

ประกอบธุรกิจการให้บริการเว็บโฮสติ้ง บริการรับจดโดเมน บริการพัฒนาและบริหารเว็บไซต์
SMILE เล็งเห็นการเติบโตของการใช้งานระบบอินเทอร์เน็ตในปัจจุบันและอนาคต
และองค์ประกอบพื้นฐานของระบบอินเทอร์เน็ตคือ เว็บโฮสติ้ง การจดโดเมน และเว็บไซต์
โดยได้มีการติดตั้ง Server Computer จำนวนกว่า 20 ชุดไว้ที่ผู้ให้บริการระบบอินเทอร์เน็ต
เพื่อรองรับการให้บริการในธุรกิจนี้

ธุรกิจโฆษณาออนไลน์ (Online Advertisement)

SMILE ได้เริ่มดำเนินการพัฒนาเว็บไซต์ www.radio.in.th ซึ่งเป็นเว็บไซต์เกี่ยวกับวิทยุออนไลน์
ซึ่งมีผู้เข้าชมเฉลี่ยวันละมากกว่า 100,000 คนต่อวัน ซึ่งธุรกิจนี้จะมีรายได้จากผู้สนับสนุนเว็บไซต์
การจัดรายการวิทยุออนไลน์ และกิจกรรมการตลาดอื่นๆ ผ่านสื่อออนไลน์

นอกจากนี้ SMILE ยังประกอบธุรกิจเว็บไซต์บริการแลกเปลี่ยนพื้นที่โฆษณา (www.thaile.com)
และเว็บไซต์ข่าวสาร (www.googeek.com)
เพื่อรองรับสนับสนุนธุรกิจอินเทอร์เน็ตและการเติบโตของผู้ใช้งานระบบอินเทอร์เน็ตที่มากขึ้นในอัตราส่วนมากกว่า
100% ต่อปี

โครงสร้างรายได้

  (หน่วย: ล้านบาท)

  ---- ------------------------------- ---------- ------- ---------- --------
       ธุรกิจ                            2551       (%)     2550       (%)

  1    ธุรกิจการตลาดบนอุปกรณ์สื่อสารเคลื่อนที่   21.78      62.23   24.79      62.98

  2    ธุรกิจอินเทอร์เน็ต                   10.20      29.14   11.54      29.32

  3    ธุรกิจโฆษณาออนไลน์                 2.40       6.86    1.92       4.88

  4    รายได้จากการขายสินค้า              0.04       0.11    -          -

  5    รายได้อื่น                         0.58       1.66    1.11       2.82

       รวมรายได้                        35.00      100     39.36      100
  ---- ------------------------------- ---------- ------- ---------- --------

เมื่อพิจารณาจากโครงสร้างรายได้ของ SMILE ในปี 2551 SMILE มีรายได้รวมลดลง 4.36
ล้านบาทคิดเป็นอัตราร้อยละ 11.08 จาก 39.36 ล้านบาทในปี 2550 คงเหลือ 35 ล้านบาทในปี
2551
เนื่องมาจากธุรกิจการตลาดบนอุปกรณ์สื่อสารเคลื่อนที่ได้รับผลกระทบจากในช่วงต้นปีเป็นช่วงการไว้ทุกข์แด่สมเด็จพระพี่นาง
และช่วงปลายปีสภาพเศรษฐกิจถดถอยทำให้มีลูกค้าใช้บริการลดลง
ในธุรกิจอินเทอร์เน็ตก็ได้รับผลกระทบจากสภาพเศรษฐกิจถดถอยเช่นกัน

การตลาดและสภาวะการแข่งขัน

ธุรกิจการตลาดบนอุปกรณ์สื่อสารเคลื่อนที่

เนื่องจากเป็นอุตสาหกรรมที่มีคู่แข่งขันมากและแต่ละแห่งก็มีวัตถุประสงค์ต่างกันไป
เช่นเป็นผู้ให้บริการประเภทเพลง รูปภาพ และเครื่องมือทางการตลาดเป็นต้น SMILE
มีนโยบายที่จะเป็นเพียงผู้ให้บริการซึ่งเรียกว่า Service Provider
โดยมีหน้าที่เป็นเพียงเครื่องมือให้กับสินค้าหรือบริการที่ต้องการคุณค่าเพิ่มให้กับสินค้าหรือบริการของตน
โดยใช้ช่องทางโทรศัพท์เคลื่อนที่เป็นเครื่องมือในการทำการตลาดเท่านั้น
เช่นการเป็นเครื่องมือให้กับสถานีวิทยุในการสื่อสารกับผู้ฟังไม่ว่าจะเป็นการพูดคุย เล่นเกมส์ หรือ
ขอเพลง การเป็นเครื่องมือให้กับสินค้าต่าง ๆ ที่ต้องการแจ้งข่าวสาร ส่วนลด
กิจกรรมของตนให้กับฐานสมาชิก เป็นต้น

ดังนั้นภาวะอุตสากรรมนี้ในปัจจุบันจึงยังไม่สามารถกำหนดคู่แข่ง มูลค่าตลาด
และส่วนแบ่งทางการตลาดที่แท้จริงได้ เพราะ Mobile Solutions ยังคงเป็นแค่เพียงส่วนเล็ก ๆ
ส่วนหนึ่งของมูลค่าทางการตลาดของเครือข่ายโทรศัพท์มือถือทั้งหมด
และยังไม่มีผู้ให้บริการใดสามารถบอกได้ว่าส่วนแบ่งของแต่ละบริการมีมูลค่าเท่าไร
แต่อย่างไรก็ตามแม้ในภาวะที่เศรษฐกิจมวลรวมของประเทศอยู่ในภาวะถดถอย แต่ยอดการใช้บริการ
Mobile Solutions ก็ยังคงมีแนวโน้มในด้านบวกอย่างต่อเนื่อง อาจจะเป็นเพราะ Mobile
Solutions เป็นบริการที่ราคาไม่สูงเมื่อเทียบกับสื่อหรือบริการประเภทอื่น ๆ
และในบางกรณีลูกค้ายังมีโอกาสได้รายได้เพิ่มจากส่วนแบ่งรายได้อีกด้วย

ธุรกิจอินเทอร์เน็ต

อุตสาหกรรมธุรกิจอินเทอร์เน็ต ถูกแบ่งออกเป็น 2 ประเภทหลักอย่างชัดเจนคือ

-   ผู้ให้บริการรับฝากเว็บไซต์ (Web Hosting) และ รับจดชื่อโดเมน (Domain Name
    Registration)

-   ผู้ให้บริการพัฒนาเว็บไซต์ (Web Developer)

SMILE ดำเนินธุรกิจอยู่ในกลุ่ม ผู้ให้บริการรับฝาก (Web Hosting) และ รับจดชื่อโดเมน
(Domain Name Registration) โดยที่ SMILE
เห็นว่าเป็นธุรกิจโครงสร้างพื้นฐานของการมีเว็บไซต์ ซึ่งมีคู่แข่งอยู่ 3 ระดับใหญ่ ๆ คือ
ผู้ให้บริการอินเทอร์เน็ต ผู้ให้บริการรับฝากโดยเฉพาะ (SMILE อยู่ในกลุ่มนี้) และ
ผู้ให้บริการตัวแทน (Reseller) ซึ่งโครงสร้างของอุตสาหกรรมนี้เป็นแบบต่อเนื่องกัน กล่าวคือ
ผู้ให้บริการตัวแทนต้องเช่าหรือซื้อบริการบางส่วนจากผู้ให้บริการอินเทอร์เน็ตหรือผู้ให้บริการรับฝากโดยเฉพาะอีกทอดหนึ่ง
ในทำนองเดียวกัน
ผู้ให้บริการรับฝากโดยเฉพาะต้องเช่าสัญญาณอินเทอร์เน็ตจากผู้ให้บริการอินเทอร์เน็ตอีกทอดหนึ่งเช่นกัน
เพียงแต่สามารถให้บริการอื่น ๆ ที่เกี่ยวกับ Web Hosting ได้ด้วยตนเอง
ในที่นี้จะกล่าวถึงเพียงผู้ให้บริการรับฝากโดยเฉพาะ ซึ่งมีคู่แข่งสำคัญหลักอยู่ในตลาด 4
รายซึ่งมีส่วนแบ่งทางการตลาดใกล้เคียงกันคือ

-   Netdesignhost.com
    ซึ่งเป็นผู้ให้บริการที่มีโรงเรียนสอนทำเว็บไซต์อยู่ในกลุ่มของบริการทำให้มีโอกาสที่จะได้ลูกค้าใหม่
    ๆ จากผู้ที่ศึกษาอยู่ในโรงเรียนดังกล่าว

-   Porar.com เป็นผู้ให้บริการที่มีการเสนอราคาถูกกว่าบริการของ SMILE
    และมีการเสนอเว็บไซต์สำเร็จรูป
    ซึ่งสามารถบังคับให้ผู้ใช้สินค้าเว็บสำเร็จรูปมาใช้บริการเช่าพื้นที่ได้

-   Siaminterhost.com เป็นผู้ให้บริการที่มีการเสนอบริการอยู่ในระดับเดียวกับ SMILE

-   Vhostweb.com เป็นผู้ให้บริการที่มีการเสนอราคาที่ถูกกว่าของ SMILE

ธุรกิจโฆษณาออนไลน์

เป็นอุตสาหกรรมที่มี Segment ที่หลากหลายเช่นกันกล่าวคือ
ผู้ผลิตเว็บไซต์มีความคิดในการพัฒนาและจัดการเว็บไซต์ที่ต่างกัน แต่มีเป้าหมายเดียวกันคือ
ต้องการให้มีผู้เข้าชมเว็บไซต์มาก ๆ เพื่อผลในการหารายได้จากโฆษณา
จึงสามารถแบ่งประเภทของเว็บไซต์ที่ถูกพัฒนาขึ้นมาเพื่อผลทางการโฆษณาได้พอสังเขปดังนี้

-   เว็บชุมชนออนไลน์ (Web Blog, Web Diary) ซึ่งจะเน้นการสร้างกลุ่มของคนที่มีความชอบ
    พฤติกรรม หรือ ความสนใจประเภทเดียวกัน เช่น pantip.com

-   เว็บสารบัญ (Portal Website) เช่น sanook.com และ kapook.com

-   เว็บข่าวสาร เช่น manager.co.th และ www.mcot.net

-   เกมส์ออนไลน์ เช่น www.ragnarok.in.th

-   เว็บซื้อขายแลกเปลี่ยน เช่น www.thai2hand.com

-   เว็บที่มีการกระจายเสียงและภาพ เช่น www.radio.in.th

SMILE ดำเนินธุรกิจอยู่ในกลุ่มเว็บที่มีการกระจายเสียงและภาพ เนื่องจาก SMILE
เชื่อว่าพฤติกรรมของผู้บริโภคจะเปลี่ยนแปลงตามการเจริญก้าวหน้าของเทคโนโลยี จึงพัฒนาเว็บไซต์
www.radio.in.th เพื่อรองรับผู้ที่ชอบฟังเพลงแบบที่มี ผู้จัดรายการวิทยุ หรือ ดี.เจ.
ทำหน้าที่จัดรายการให้ฟังผ่านเครือข่ายอินเทอร์เน็ต
สำหรับคู่แข่งในหมวดธุรกิจนี้โดยตรงยังไม่มีคู่แข่งที่เทียบได้ตรงกัน เพราะมี www.radio.in.th
เพียงที่เดียวที่มีผู้ฟังอยู่ในระดับ 100,000 คนต่อวัน และไม่มีการถ่ายทอดเสียงในระบบวิทยุธรรมดา
ส่วนสถานีวิทยุธรรมดาที่ส่งสัญญาณทางอินเทอร์เน็ตด้วยนั้น เช่น Virgin Radio
ดนตรีสีสันเชียงใหม่ ซึ่งมีผู้ฟังผ่านออนไลน์ในระดับใกล้เคียงกับ www.radio.in.th
ก็ยังไม่เน้นการหารายได้จากออนไลน์
ยกเว้นกรณีแถมพื้นที่โฆษณาในเว็บไซต์ของตนให้กับลูกค้าที่เข้ามาสนับสนุนในรายการปกติ

การจัดหาผลิตภัณฑ์หรือบริการ

ธุรกิจการตลาดบนอุปกรณ์สื่อสารเคลื่อนที่

SMILE จะติดต่อกับทางสถานีวิทยุในระบบ เอฟ. เอ็ม. และ เอ. เอ็ม.
เพื่อขอให้เป็นผู้จัดการในการจัดเตรียมเลขหมาย SMS เพื่อเป็นเลขหมายที่ผู้ฟังส่งข้อความต่างๆ
มายังสถานีนั้นๆ และ SMILE ยังต้องทำสัญญาการใช้เลขหมาย SMS กับผู้ให้บริการโทรศัพท์เคลื่อนที่
เพื่อกำหนดเลขหมายประจำสถานีวิทยุต่างๆ รวมถึงค่าบริการในการส่ง SMS ต่อครั้งด้วย

ธุรกิจอินเทอร์เน็ต

บริการในส่วนใหญ่ของธุรกิจอินเทอร์เน็ตจะต้องมีการใช้งานผ่านทางผู้ให้บริการอินเทอร์เน็ต
(Internet Service Provider) ซึ่งทาง SMILE ทำหน้าที่เป็นผู้ให้บริการรับฝากได้มีการจัดหา
Server Computer จำนวนกว่า 20 ตัว ไปติดตั้งไว้ที่ผู้ให้บริการอินเทอร์เน็ตดังกล่าว
ซึ่งมีการจ่ายค่าบริการให้กับผู้ให้บริการอินเทอร์เน็ต เป็นค่าเช่าพื้นที่ในการตั้ง Server Computer
และค่าใช้บริการตามปริมาณข้อมูลที่มีการใช้งานจริง ในส่วนของ Server Computer
นั้นสามารถจัดหาได้มาจากผู้แทนจำหน่ายคอมพิวเตอร์

ธุรกิจโฆษณาออนไลน์ (Online Advertisement)

การจัดตั้ง เว็บไซต์ ต่างๆ ผ่านทาง Server Computer ของธุรกิจอินเทอร์เน็ต และในส่วนของ
www.radio.in.th ได้มีการจัดตั้งห้องกระจายเสียงที่อาคารมนริริน

ผลกระทบสิ่งแวดล้อม

- ไม่มี -

งานที่ยังไม่ได้ส่งมอบ

- ไม่มี –

3.4 ธุรกิจซอฟท์แวร์ระบบจัดการทางการเงินและบริหารองค์กร

ลักษณะของผลิตภัณฑ์หรือบริการ

บริษัท เอเซียบิส โซลูชั่น จำกัด (“ASIABIZ”) เดิมชื่อ บริษัท เอเซียน่า คอมพิวเตอร์ จำกัด
ก่อตั้งขึ้นเมื่อปี 2538 ด้วยทุนจดทะเบียน 8 ล้านบาท ปัจจุบันนี้ ASIABIZ มีทุนจดทะเบียน 10
ล้านบาท ASIABIZ ประกอบธุรกิจการจำหน่ายโปรแกรมสำเร็จรูปต่างๆ ทางคอมพิวเตอร์
รวมทั้งอุปกรณ์ต่างๆเกี่ยวกับคอมพิวเตอร์ รวมทั้งพัฒนาโปรแกรมสำเร็จรูปเพื่อการจำหน่าย
ด้วยประสิทธิภาพการบริหารงาน จัดการ จากบุคลากรที่มีความเชี่ยวชาญเฉพาะด้าน
ทั้งการออกแบบและพัฒนาซอฟท์แวร์ ทำให้ ASIABIZ
ได้รับความไว้วางใจและยอมรับจากลูกค้ามาอย่างต่อเนื่อง
ได้รับการรับรองมาตรฐานการผลิตซอฟท์แวร์ TQS (Thai Quality Software Insurance)
จากสมาคมอุตสาหกรรมซอฟท์แวร์แห่งประเทศไทยASIABIZ
อยู่ระหว่างการปรับปรุงระบบการจัดการองค์กรเพื่อขอรับรองมาตรฐาน ISO9001-2000 ASIABIZ
ได้รับการส่งเสริมการลงทุนจากหน่วยงาน สำนักงานคณะกรรมการส่งเสริมการลงทุน (BOI)
โดยมีกำหนดระยะเวลาการส่งเสริมการลงทุน 8 ปี โดยคณะกรรมการของ BOI
ได้ทำการอนุมัติให้การส่งเสริมเมื่อวันที่ 16 พฤศจิกายน 2547
และจะหมดระยะเวลาการส่งเสริมการลงทุนประมาณวันที่ 16 พฤศจิกายน 2555 ทั้งนี้ บริษัทฯ
ได้เข้าลงทุนใน ASIABIZ ในช่วงเดือนพฤษภาคม 2550

ปัจจุบันบริษัท เอเซียบิส โซลูชั่น จำกัดมีผลิตภัณฑ์ซอฟท์แวร์ซึ่งสามารถแบ่งได้เป็น 2 กลุ่มดังนี้

1. ซอฟท์แวร์สำหรับผู้ประกอบการทั่วไป (ERP)

1.  Asia Biz – POS ใช้สำหรับธุรกิจที่ต้องการการจัดการด้านการขายแบบครบวงจร
    รองรับได้ทั้งการจำหน่ายสินค้า สินค้าชุด บริการ สินค้ารับฝากขาย การขายสด
    และขายเครดิต รองรับรายการลูกค้าหรือสมาชิก สามารถพักบิลได้ไม่จำกัด
    สามารถเชื่อมต่อกับอุปกรณ์ POS ได้

2.  Asia Biz - โปรแกรมการเงิน คลังสินค้าและบัญชี สำหรับนักบริหารยุคใหม่
    เหมาะสำหรับธุรกิจทุกประเภทและธุรกิจที่มีบริษัทในเครือ (Multi Company)
    รองรับการจัดการกับธุรกิจที่มีหลายสาขา เช่น ระบบการขาย ระบบจัดซื้อ ระบบคลังสินค้า
    ระบบลูกหนี้-เจ้าหนี้ ระบบข้อมูลภาษีสรรพากร รองรับการทำงานทั้งภายในองค์กร
    หรือผ่านอินเทอร์เน็ต

3.  Asia Biz Asset – โปรแกรมเพื่อการบริหารสินทรัพย์และค่าเสื่อมราคา
    ประกอบด้วยระบบสำคัญคือ ระบบทะเบียนทรัพย์สิน ระบบค่าเสื่อมราคาทรัพย์สิน
    ระบบยืมคืนทรัพย์สิน ระบบซ่อมบำรุงทรัพย์สิน ระบบรักษาความปลอดภัย

4.  Asia Biz HR – โปรแกรมเงินเดือน ที่มีระบบข้อมูลพนักงาน ระบบการอบรม
    การคำนวณเวลาทำงาน และ เงินเดือน

2. ซอฟท์แวร์สำหรับสำหรับศูนย์บริการรถยนต์ (Auto Fast)

  Auto Fast - ระบบงาน Auto Fast
  สำหรับศูนย์บริการรถยนต์เป็นอีกหนึ่งผลิตภัณฑ์ที่ได้รับความไว้วางใจจากศูนย์บริการรถยนต์
  โดยได้รับการพัฒนาดูแลและปรับปรุงอย่างต่อเนื่องมากว่า 10 ปี
  ซึ่งได้ออกแบบจัดทำให้เหมาะสมกับการบริหารงานศูนย์บริการรถยนต์ยี่ห้อต่างๆ
  รวมถึงการทำงานเชื่อมโยงกับบริษัทแม่ของรถยนต์แต่ละยี่ห้อ ซึ่งประกอบด้วย 3 ซอฟท์แวร์หลักๆ
  ดังนี้

  2.1 Auto-Fast Showroom – ระบบที่ใช้ในการบริหารงานการขายรถยนต์
  ระบบจะทำการควบคุมการขายรถยนต์โดยเริ่มจากการเสนอราคาไปยังลูกค้าเมื่อลูกค้าได้สั่งซื้อรถยนต์ตามที่เสนอราคาระบบจะทำการจองและตัดสต๊อค
  รถยนต์ที่มีอยู่และยังสามารถจองรถยนต์ที่ไม่มีอยู่ในสต๊อค เพื่อที่จะได้สั่งซื้อไปยังบริษัทแม่
  ระบบจะแสดงรายละเอียดรถยนต์รวมไปถึงสีภายนอกและภายใน เลขตัวถัง เลขแชสชีส
  ประกอบไปด้วย การขายรถ จัดซื้อรถ ควบคุมสต๊อครถ ลูกหนี้/เจ้าหนี้โชว์รูม การเงินทั่วไป

  2.2 Auto-Fast Service – ระบบที่ใช้ในการบริหารศูนย์บริการด้านการซ่อมบำรุง
  ประกอบด้วยส่วนงานรับแจ้งซ่อม ติดตามผลการซ่อม ควบคุมการซ่อม
  ประเมินเวลาการทำงานของช่างเพื่อเปรียบเทียบกับรายได้ที่ช่างสามารถทำได้จริง การขาย
  การจัดซื้ออะไหล่ ควบคุมคลังอะไหล่ ค่าแรงอู่ซ่อม-อู่สี ซึ่งแยกรายได้ออกจากงานอู่ซ่อม
  ลูกหนี้-เจ้าหนี้ศูนย์บริการ การเงินทั่วไป สำหรับใช้บริหารงานเจ้าหนี้อื่นๆ
  ที่เกิดขึ้นไม่ว่าจะเป็นค่าใช้จ่ายต้นทุน การซ่อม จนถึงการจัดเตรียมรายงาน

  2.3 Auto-Fast GL – ระบบบัญชีทางคอมพิวเตอร์
  ที่ตอบสนองความต้องการการทำงานด้านบัญชีแยกประเภทหลายๆ หลายกลุ่มธุรกิจ
  การใช้งานมีความสอดคล้องกับระบบมือทำให้ไม่ยุ่งยากสับสน
  ด้วยการควบคุมการทำงานในส่วนของการบันทึกข้อมูลทางบัญชี
  และการผ่านศูนย์ข้อมูลจากระบบศูนย์บริการมาเป็นเอกสารทางบัญชีใน GL ประกอบด้วยส่วน
  Gateway ใช้ในการควบคุมการทำงานในส่วนของการผลิต สั่งผลิต รับสินค้าเข้าสต๊อค
  ชำระเจ้าหนี้ ส่งคืนสินค้า ออกใบกำกับภาษี ลดหนี้สินค้า-เงินสด และรับชำระลูกหนี้
  รายการประจำวัน บัญชีแยกประเภท รายงานทางการเงินต่างๆ

การตลาดและสภาวะการแข่งขัน

สภาวะการแข่งขันในอุตสาหกรรมนี้มีค่อนข้างสูงและมีคู่แข่งมากราย
เนื่องจากธุรกิจการจำหน่ายโปรแกรมซอฟท์แวร์ระบบจัดการทางการเงินและบริหารองค์กรนั้นเป็นธุรกิจที่ใช้เงินลงทุนไม่มาก
การแข่งขันกันจึงนิยมที่จะใช้การแข่งขันทางด้านราคาเป็นหลัก เช่น การเสนอราคาที่ต่ำกว่าคู่แข่ง
นอกจากนี้ผู้ผลิตยังคงต้องประสบกับปัญหาในเรื่องการละเมิดลิขสิทธิ์
ดังนั้นเพื่อให้ธุรกิจนี้ยังคงสามารถดำรงอยู่ได้ ASIABIZ จึงต้องมีการพัฒนาเทคโนโลยี
ตลอดจนสินค้าต่างๆเพื่อให้ล้ำหน้ากว่าคู่แข่งตลอดเวลารวมไปจนถึงการให้การบริการหลังการขายที่ตอบสนองความต้องการของลูกค้าได้
เช่น
บริการอัปเกรดโปรแกรมหรือการเพิ่มโปรแกรมที่สำคัญเพื่อเสริมประสิทธิภาพในการทำงานที่มีอยู่เดิมตามความต้องการของลูกค้า

บริษัทซอฟท์แวร์จำแนกตามทุนจดทะเบียน

[]

ที่มา: ICT market 2006 & outlook 2007, สำนักงานส่งเสริมอุตสาหกรรมซอฟท์แวร์แห่งชาติ

จากแผนภูมิของบริษัทซอฟท์แวร์ซึ่งจำแนกตามทุนจดทะเบียนจะเห็นได้ว่าบริษัทซอฟท์แวร์ส่วนใหญ่คิดเป็นร้อยละ
65 มีทุนจดทะเบียนต่ำกว่า 5 ล้านบาท บริษัท เอเซียบิส โซลูชั่น มีทุนจดทะเบียน 10
ล้านบาทซึ่งอยู่ในกลุ่มบริษัทซอฟท์แวร์ขนาดกลางซึ่งมีสัดส่วนคิดเป็นร้อยละ 8 ซึ่งในปัจจุบันนี้
ASIABIZ
มีนโยบายมุ่งที่จะเติบโตทางธุรกิจโดยพัฒนาซอฟท์แวร์เฉพาะสำหรับศูนย์บริการรถยนต์เป็นหลัก

หากพิจารณาคู่แข่งตามนโยบายของ ASIABIZ
ที่มุ่งในตลาดพัฒนาซอฟท์แวร์เฉพาะสำหรับศูนย์บริการรถยนต์นั้น คู่แข่งที่สำคัญได้แก่ บริษัท โปรซอฟต์
จำกัด และ บริษัท ซีเนีย คอม จำกัด

ทาง ASIABIZ จึงได้วางแผนและกำหนดกลยุทธ์ในด้านต่างๆ
เพื่อการบรรลุเป้าหมายในการเติบโตยอดขายของผลิตภัณฑ์ ไว้ดังนี้

  กลยุทธ์ด้านผลิตภัณฑ์

  โดยการพัฒนาผลิตภัณฑ์ที่มีอยู่ให้รองรับการใช้งานในเชิงลึกมากขึ้น
  โดยชะลอการขยายตัวในการพัฒนาผลิตภัณฑ์ใหม่ๆ เนื่องจากเทคโนโลยีมีการเปลี่ยนแปลงเร็วมาก
  ASIABIZ จึงต้องเฝ้าระวังจังหวะเพื่อเลือกในการพัฒนาโปรแกรมใหม่ๆ

กลยุทธ์ด้านช่องทางการจัดจำหน่าย

1.  ขายตรงในประเทศโดยพนักงานขายของ ASIABIZ

2.  ใช้ช่องทางการตลาดผ่านอินเทอร์เน็ตเพื่อจำหน่ายในประเทศและต่างประเทศ

  กลยุทธ์ด้านราคา

  มีนโยบายการตั้งราคาของผลิตภัณฑ์ในราคาระดับกลางถึงระดับบน
  เมื่อเปรียบเทียบกับโปรแกรมซอฟท์แวร์ในประเทศรายอื่น

กลยุทธ์ด้านการส่งเสริมการขาย

1.  เพิ่มจำนวนของพนักงานขายเพื่อให้สามารถรองรับผลิตภัณฑ์และปรับเปลี่ยนจากเดิมที่แบ่งพนักงานขายตามกลุ่มผลิตภัณฑ์มาเป็นการจัดแบ่งตามลูกค้า
    เพื่อลดการซ้ำซ้อนและให้แน่ใจได้ว่าครอบคลุมลูกค้าได้ครบตามแผนที่วางไว้

2.  จัดทำสื่อการขายต่างๆ เช่น ซีดี เว็บไซต์ และโบรชัวร์
    ที่มีรูปแบบน่าสนใจและทันสมัยเพื่อใช้เป็นเครื่องมือช่วยในการขายสินค้าสำหรับพนักงานขาย
    และเป็นการรองรับการปรับเปลี่ยนการแบ่งการขายจากผลิตภัณฑ์เป็นเน้นตามกลุ่มลูกค้าเป็นหลัก

3.  การเข้าร่วมในงานแสดงการจัดแสดงสินค้า (Exhibition)
    เพื่อสื่อสารให้กลุ่มผู้บริโภคได้รู้จักผลิตภัณฑ์และบริการ ASIABIZ มากขึ้น

4.  การจัดงานสัมมนาและเวิร์คช็อปในด้านประโยชน์ที่จะได้รับจากแอปพลิเคชั่นของ ASIABIZ

5.  จัดวางแผนการใช้งบประมาณสำหรับการโฆษณาและประชาสัมพันธ์ตามนิตยสาร
    หนังสือพิมพ์ต่างๆ อย่างต่อเนื่อง รวมทั้งการจัดงานแถลงข่าวเปิดตัวผลิตภัณฑ์ใหม่

โครงสร้างรายได้

(หน่วย: ล้านบาท)

  --- --------------------------------------- -------- ------- -------- -------
      รายได้                                   2551     (%)     2550     (%)

  1   ซอฟท์แวร์สำหรับผู้ประกอบการทั่วไป (ERP)        3.78     56.59   5.20     68.06

  2   ซอฟท์แวร์สำหรับสำหรับศูนย์บริการรถยนต์ (Auto    2.85     42.66   2.27     29.71
      Fast)                                                             

  3   รายได้อื่น                                 0.05     0.75    0.17     2.23

      รวมรายได้                                6.68     100     7.64     100
  --- --------------------------------------- -------- ------- -------- -------

จากตารางโครงสร้างรายได้ของ ASIABIZ จะเห็นว่ารายได้ในปี 2550 และปี 2551 เป็นจำนวน
7.64 ล้านบาทและจำนวน 6.68 ล้านบาทตามลำดับ ลดลงจำนวน 0.96 ล้านบาท
คิดเป็นอัตราร้อยละ 12.57
โดยมีสาเหตุเนื่องมาจากการส่งมอบงานลูกค้าไม่ได้ตามกำหนดประกอบกับสภาพเศรษฐกิจถดถอยในช่วงปลายปี
อย่างไรก็ตาม ASIABIZ มีการพัฒนาโปรแกรมเพิ่มเติมคือ Auto Fast 11 และ AsiaBiz 11
ซึ่งพัฒนาเสร็จในในเดือนพฤศจิกายน 2551

กลุ่มลูกค้าเป้าหมาย

1.  ลูกค้าภายในประเทศ เน้นตลาดในภาคเอกชนและตลาดทางภูมิภาคให้มากขึ้น
    โดยเพิ่มฐานจากลูกค้าในปัจจุบันได้แก่ โตโยต้า ฮุนได และ ฮิโน่ เป็นต้น

2.  ลูกค้าต่างประเทศ
    เน้นการขายผ่านตัวแทนจำหน่ายหรือขยายตัวพร้อมธุรกิจของลูกค้าที่ขยายสาขาในต่าง ประเทศ

การจัดหาผลิตภัณฑ์หรือบริการ

ปัจจุบันนี้ทาง ASIABIZ ไม่ได้ผูกติดกับบริษัทเจ้าของ Software license รายใด หากแต่
ASIABIZ ใช้วิธีการจ่ายค่าลิขสิทธิ์โปรแกรมต่างๆ เป็นรายปี ซึ่ง ณ ปัจจุบันนี้ ASIABIZ
ได้ทำสัญญารายปีกับบริษัท Sonopress Singapore Pte Ltd. ประเทศสิงค์โปร์
ซึ่งจะจ่ายเงินปีละ 6,870.93 ดอลล่าร์สิงค์โปร์ หรือประมาณ 171,773.25 บาทต่อปีเพื่อต่อสัญญา
Microsoft License สำหรับโปรแกรมที่ ASIABIZ ได้ทำสัญญารายปีกับบริษัท Sonopress
Singapore Pte Ltd. ได้แก่ APAC Apr 2007, English, Renewal, kit ประกอบด้วย
Binder Physical Carrier Media CDROM Physical Carrier Media DVDROM และ
Software Program

ช่องทางการจัดจำหน่ายผลิตภัณฑ์

ASIABIZ
เน้นการขายผ่านตัวแทนจำหน่ายหรือขยายตัวพร้อมธุรกิจของลูกค้าที่ขยายสาขาในต่างประเทศ และ
การขายผ่านตัวแทนจำหน่ายภายในประเทศ นอกจากนี้ ASIABIZ ยังใช้อินเทอร์เน็ต
เป็นช่องทางการตลาดในการขายสินค้าอีกด้วย

ผลกระทบสิ่งแวดล้อม

- ไม่มี -

งานที่ยังไม่ได้ส่งมอบ

- ไม่มี –